CSS จ่อคว้างานวางเสาฯจาก TRUE ราว 5 พันลบ.
CSS จ่อคว้างานวางเสาฯจาก TRUE ราว 5 พันลบ.ขณะที่ผู้บริหารคาดในไตรมาส 4/58 ผลการดำเนินงานจะเติบโตอย่างต่อเนื่อง เพราะมีงานโทรคมนาคมช่วยหนุน และยังมีธุรกิจพลังงานทดแทนเข้ามาเสริม
8 ม.ค. 2559

แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า ในเร็วๆนี้ บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS จะได้งานโครงการใหม่จาก บริษัท ทรู คอร์ปอเรชั่น จำกัด (มหาชน) หรือ TRUE โดยเป็นงานติดตั้งเสาคมนาคมมูลค่าประมาณ 5 พันล้านบาท
“คราวนี้ CSS น่าจะคว้างานวางเสาจาก TRUE ราวๆ 5 พันล้านบาท” แหล่งข่าวกล่าว
ทั้งนี้ ก่อนหน้านี้บล.เคทีบี(ประเทศไทย) แนะนำหุ้น CSS ราคาเป้าหมายเฉลี่ยจาก IAA Consensus 6.74 บาท โดย CSS เป็นผู้ขายและติดตั้งเสาโทรคมนาคม ทำให้มีโอกาสได้งานเพิ่มจากการประมูล 4G เนื่องจากผู้ประกอบการเครือข่ายน่าจะมีแผนขยายโครงข่าย และเปลี่ยนอุปกรณ์ใหม่ และผู้บริหารคาดในไตรมาส 4/58 ผลการดำเนินงานจะเติบโตอย่างต่อเนื่อง เพราะมีงานโทรคมนาคมช่วยหนุน และยังมีธุรกิจพลังงานทดแทนเข้ามาเสริม
 
ขณะที่ราคาหุ้นล่าสุด ณ เวลา 12.22 น. อยู่ที่ 4.46 บาท บวก 0.12 บาทหรือ 2.76% มูลค่าซื้อขายที่ 101.88 ล้านบาท